

Адрес: гр. Велики Преслав, ПК 9850, ул. „Симеон Велики” №10, тел.0538/42106 ,email: [dgs.preslav@dpshumen.bg](mailto:dgs.preslav@dpshumen.bg)

**ОДОБРИЛ:**

**инж. ………..П………………….**

**ДИРЕКТОР НА ТП ДГС „ПРЕСЛАВ“**

**О Ц Е Н К А**

**НА СОЦИАЛНОТО ВЪЗДЕЙСТВИЕ**

**ОТ ДЕЙНОСТТА НА**

**ТП ДЪРЖАВНО ГОРСКО СТОПАНСТВО „ПРЕСЛАВ“**

**гр. Велики Преслав, 2025 г.**

СЪДЪРЖАНИЕ

СПИСЪК НА ИЗПОЛЗВАНИТЕ СЪКРАЩЕНИЯ ............................................................................ 2


РЕЧНИК НА НЯКОИ ПОНЯТИЯ, КОИТО СЕ ИЗПОЛЗВАТ В ДОКЛАДА ................................. 3

1. ВЪВЕДЕНИЕ ................................................................................................................................... 4
2. НЕОБХОДИМОСТ ОТ ПРОУЧВАНЕТО, ЦЕЛИ И ЗАДАЧИ................................................... 4
3. ИЗПОЛЗВАН ПОДХОД И МЕТОДОЛОГИЯ.............................................................................. 5
4. РЕЗУЛТАТИ .................................................................................................................................... 6
5. ОБЩА СОЦИАЛНО-ИКОНОМИЧЕСКА ХАРАКТЕРИСТИКА НА РЕГИОНА .................. 6
6. МЯСТО НА ГОРСКОТО СТОПАНСТВО В МЕСТНОТО РАЗВИТИЕ .................................. 9
7. ОБЩА ХАРАКТЕРИСТИКА НА ДЛС И УПРАВЛЕНИЕ НА ТЕРИТОРИЯТА .................... 9
8. ЗАИНТЕРЕСОВАНИ СТРАНИ .................................................................................................. 15
9. ОБХВАТ НА ДЕЙНОСТИТЕ И СФЕРИ НА СОЦИАЛНО ВЪЗДЕЙСТВИЕ ....................... 21
10. Достъп до гората и горските ресурси .................................................................................... 21
11. Зачитане на другите форми на собственост и подкрепа за недържавните горовладелци 21
12. Добив на дървесина. Осигуряване нуждите на местното население с дърва за огрев ..... 22
13. Възпроизводство на горите .................................................................................................... 22
14. Достъп и ползване на недървесни горски ресурси ............................................................... 22
15. Лов и опазване на дивеча ........................................................................................................ 23
16. Опазване на горите .................................................................................................................. 24
17. Превенция и борба с горските пожари .................................................................................. 24
18. Развитие на специфични форми на туризъм, свързани с гората и дейността на ДГС…... 24
19. Поддържане на разнообразието на екосистемите и опазване на биологичното разнообразие в тях …………………………………………………………………………….… 26
20. Опазване на водите .................................................................................................................. 26
21. Осигуряване на поминък ........................................................................................................ 26
22. Възлагане на дейности в горите. взаимодействие с дърводобивните фирми. ................... 27
23. ПРИНОС НА ДГС КЪМ МЕСТНОТО СОЦИАЛНО И ИКОНОМИЧЕСКО РАЗВИТИЕ… 28
24. КОМУНИКАЦИЯ МЕЖДУ ДГС И ЗАИНТЕРЕСОВАНИТЕ СТРАНИ. ДОСТЪП ДО

ИНФОРМАЦИЯ. ................................................................................................................................. 29

1. МЕХАНИЗМИ ЗА ПРЕОДОЛЯВАНЕ НА НЕБЛАГОПРИЯТНИТЕ ЕФЕКТИ .................... 29
2. АКТУАЛИЗАЦИЯ НА СОЦИАЛНАТА ОЦЕНКА .................................................................... 35
3. Актуализиране на списъка на заинтересованите/засегнатите страни ................................ 35

3.2. Актуализация на социалната оценка ..................................................................................... 35



РЕЧНИК НА НЯКОИ ПОНЯТИЯ, КОИТО СЕ ИЗПОЛЗВАТ В ДОКЛАДА

|  |  |
| --- | --- |
| Заинтересована страна | Всяко лице или група лица, които проявяват интерес, или за които се знае, че имат интерес от дейността на ТП ДГС „Преслав“ или към управляваната от него територия. Интересът им може да бъде повлиян положително или отрицателно. |
| Засегната страна | Всяко лице или група лица, които са повлияни или потенциално биха били повлияни от дейността на ТП ДГС „Преслав“ (напр. местни общности, работници, собственици на съседни имоти, местни предприемачи, организации оторизирани да представляват засегнатите страни и др.). |
| Дълбочинно интервю | Метод за събиране на информация, при който даден проблем се изследва обстойно, в дълбочина. Търсят се мнение, отношение, оценки. Провежда се с един човек, т. нар. респондент. |
| Групова дискусия | Метод за събиране на информация, при който се разговаря с няколко респондента едновременно. Търси се мнение, отношение, оценки. Дава повече информация от интервюто, тъй като могат да бъдат изразени различни гледни точки по даден проблем. |
| Анализ на вторична информация | Метод за събиране на информация, при който се прави преглед на вече налични източници. Такива могат да бъдат доклади, документи, анализи и др. |

**1. ВЪВЕДЕНИЕ**

**1.1. НЕОБХОДИМОСТ ОТ ПРОУЧВАНЕТО, ЦЕЛИ И ЗАДАЧИ**

В началото на 2015 г. ТП Държавно горско стопанство „Преслав“ – гр. Велики Преслав започна процес по привеждане на управлението на горите и земите от горския фонд (ГФ) в съответствие с международно признатите *Принципи и критерии* на *Националния стандарт за отговорно управление на горите.* Като част от процеса бе изготвено проучване на Горите с висока консервационна стойност (ГВКС) на територията, въведени или в процес на въвеждане в управлението са редица процедури и практики допълващи изискванията на националното законодателство и подкрепящи стремежа за постигане на екологично уместно, социално полезно и икономически жизнеспособното управление на горите.

|  |
| --- |
| **10-те принципа за сертификация по системата на FSC®:** |
|  |
| **Прилагане на законодателството** - спазва се националното законодателство, както и международните договори, конвенции и споразумения, които страната е подписала. |
| **Права на работниците и условия на труд** – поддържа се и/ или се подобрява социалното и икономическото благосъстояние на работниците. |
| **Права на коренното население** (неприложим за България). |
| **Обществени отношения** – осигуряване на принос за поддържането и насърчаването на социалното и икономическо благополучие на местните общности. |
| **Ползи от гората** - горскостопанските дейности осигуряват ефективното използване на целия спектър от продукти и услуги от горите, с което се поддържа и подобрява дългосрочната икономическа стабилност и широк кръг от екологични и социални ползи. |
| **Екологични стойности и въздействия** – осигурено е поддържане, опазване и/или възстановяване на екосистемните услуги и екологичните стойности и не се допускат отрицателните екологични въздействия. |
| **Управленско планиране** – налице са и се прилагат Планиращи документи, служещи за насочване работата на персонала, информиране на засегнатите и заинтересованите страни и обосноваване на управленските решения. |
| **Мониторинг и оценка** - извършва се мониторинг на напредъка за постигане на целите на управление, въздействията от горскостопанските дейности и състоянието на гората. |
| |  | | --- | | **Осъществяване на горскостопанските дейности** – дейностите в обхвата на сертификация, са планирани и изпълнени в съгласие с икономическите, екологичните и социални политики на Организацията и в съответствие с Принципите и Критериите на Националния стандарт за отговорно управление на горите. | |

Социалният аспект е широко застъпен в изискванията на *Националния стандарт за отговорно управление на горите* е едно от предизвикателствата в ежедневната работа на служителите на ТП ДГС „Преслав“. Тези предизвикателства са продиктувани от важността на горите за цялото общество и преплитането на различни интереси изискващи активното въвличане и участие на различните заинтересовани страни в устойчиво управление на горските ресурси. В този смисъл изготвянето на оценка за социалното въздействие (ОСВ) от дейността на ТП ДГС „Преслав“ се определя като ключов момент за постигане на съответствие с международните принципи и критерии за отговорно стопанисване на горите, поради което бе инициирано изготвянето на настоящия документ. Цялостният процес по подготовка на ДГС за сертификация се подпомага от международната неправителствена организация WWF – България.

Целта на оценката е да идентифицира и обобщи въздействията, които дейността на ТП ДГС „Преслав“ оказва пряко или непряко върху местната общност, както и върху по-глобални въпроси, влияещи на социума, като екологичния баланс и здравето на горската екосистема.

Конкретни задачи на оценката са:

* Да се идентифицират групите от обществото, които са пряко повлияни от дейността на ТП ДГС „Преслав“ както и другите заинтересовани страни.
* Да се проведат срещи с идентифицираните страни.
* Да се установят основните ефекти/влияние от дейността на ТП ДГС „Преслав“ върху всяка от тези групи.
* Да се оцени достъпът до информация и възможностите за пряка комуникация с местното население и въвличане на местните хора в процесите по планиране на горскостопанските дейности.
* Да се посочат мерки за предотвратяване на негативните ефекти от дейността на ТП ДГС „Преслав“, които са били идентифицирани;
* Да се предложи механизъм за редовен контакт със заинтересованите/засегнатите групи с цел да се наблюдава ефективността на посочените мерки.

**1.2. ИЗПОЛЗВАН ПОДХОД И МЕТОДОЛОГИЯ**

За изпълнение на така формулираните цели и задачи бяха използвани методология и подход, базирани на:

* Преглед и анализ на налична информация и документи.
* Контакти и консултативни срещи с ръководството на ТП ДГС „Преслав“.
* Посещение на място, дълбочинни интервюта и групови дискусии с представители на местните заинтересовани страни.

Основните сфери на интерес на ОСВ са дефинирани съгласно *Принципи и критерии за управление на горите на Национален стандарт за България*. Това наложи при провеждане на ОСВ да се използват основно качествени методи за събиране на информация:

* консултативни срещи;
* дълбочинни интервюта (чрез срещи и по телефона);
* групови дискусии;
* наблюдение;

Целевите групи са дефинирани съобразно целите и задачите на ОСВ. Определянето им включва два етапа :

а) предварителен етап на базата на експертна оценка и

б) прецизиране на групите след проведените разговори с ръководството на ТП ДГС „Преслав“.

Като цяло са включени следните основни целеви групи:

* ръководството и работещите в ТП ДГС „Преслав“;
* представители на държавни институции, имащи законови правомощия по осъществяването на контрол на ДГС и територията управлявана от ТП ДГС „Преслав“;
* представители на общинската администрация на общината, на чиято територия е разположено ТП ДГС „Преслав“;
* представители на местното население и горовладелци;
* представители на местния бизнес, свързан с използването на горските ресурси;
* представители на местни организации и асоциации.

Реализацията на ОСВ е проведена в периода 2015 г.-2016 г., а настоящата актуализация през м. април -май 2025 г. и включи:

* Преглед и вторичен анализ на предоставената документация – направен бе преглед на представения през м. май от Фирмата извършваща инвентаризация на горските територии Горскостопански план на ТП ДГС „Преслав“ – корекция след ЕС, Доклад „Гори с висока консервационна стойност на територията на ТП ДГС „Преслав“, План за интегрирано развитие на общините Велики Преслав и Върбица за периода 2021 - 2027г., Стандартът за горска сертификация включващ международните принципи и критерии за стопанисване на горите, интернет страници със съдържание релевантно на целите и задачите на заданието и др.
* Комуникация с ръководството на ТП ДГС „Преслава“– с цел получаване на информация необходима за ОСВ.
* Провеждане на срещи и интервюта със засегнати/заинтересовани страни
  + Изготвяне на доклад от ОСВ - Събраната информация бе обобщена и анализирана с оглед експертно установяване на всички дейности в техния пълен обем и интензивност и тяхното позитивно и/или негативно въздействие и направата на оценка до колко ТП ДГС „Преслав“ подпомага/ограничава пряката комуникация с местното население и въвличане на местните хора в процесите по планиране на горскостопанските дейности. На тази основа са формулирани мерки за предотвратяване на негативните ефекти от дейността на ТП ДГС „Преслав“ и е предложен механизъм за редовен контакт със заинтересованите/засегнатите групи.

**2. РЕЗУЛТАТИ**

**2.1. ОБЩА СОЦИАЛНО-ИКОНОМИЧЕСКА ХАРАКТЕРИСТИКА НА РЕГИОНА**

ТП ДГС „Преслав“ стопанисва горите и земите държавна горска територия (ДГТ) в две общини на област Шумен – община Велики Преслав и община Върбица - част. В състава на поделението влизат общо 18 землища.

**Община Велики Преслав**

Община Велики Преслав е една от 10-те в област Шумен. Тя е на седмо място по територия (заедно с община Каспичан) и на четвърто място по население в областта. Във Велики Преслав живее 6,99 % от населението на област Шумен и 1,30 % от населението на Североизточния район (СИР).

Средната гъстота на населението в община Велики Преслав (43,81 души на кв. км. за 2019 г.) е по-малка от средните стойности за област Шумен (50,77), както и от средната гъстота за страната (63,0) и за СИР (63,29 души на кв. км.). По брой населени места (12), община Велики Преслав се нарежда на седмо място в областта.

Към 2019 г. община Велики Преслав е с близка степен на урбанизация спрямо тенденциите в областта, но по-ниска от показателите за Североизточен район и в страната. Относителният дял на градското население в общината към 2019 г. е 57,95%, което показва балансирано разпределение на населението в града и селата.

Около 92,9% от територията на община Велики Преслав се състои от земеделски и горски площи. Най-голям относителен дял в територията на общината заемат земеделските земи – 171002 дка (62,25% при средни за страната 58%). На второ място са горските площи – 84230 дка (30,65% при средно за страната 35%).

Наблюдава се трайна тенденция на намаляване на населението на община Велики Преслав (с около 5% или с 666 души през 2019 г. спрямо 2015 г.) През 2020 г. статистиката отчита ръст на населението с 1% или със 100 души спрямо 2019 г.

Общата тенденция, изразена в цялата страна се проявява и в община Велики Преслав – а именно преобладава женското население над мъжкото.

Естественият прираст на населението е отрицателен, средно по минус 144 души на година, като през 2015 г. достига минус 168, а през 2020 г. е минус 157. Средногодишният брой на План за интегрирано развитие на община Велики Преслав 2021 – 2027 г. живородените деца в община Велики Преслав за периода 2015-2020 г. е 87. Средната смъртност за изследваните 5 години е 230 човека годишно.

Тенденциите на ниска раждаемост и висока смъртност са трайни и са причина за отрицателния естествен прираст и задълбочаващата се демографска криза.

През 2020 г. в община Велики Преслав живеят 12148 души, 49% от които мъже и 51% жени. Градското население (на гр. Велики Преслав) е 57%, а в селата живеят 43% от жителите на общината. Развитието на селищната мрежа в общината е довело до концентрация на населението и съсредоточаване на основните административни, промишлени, търговски, обслужващи и културни дейности в гр. Велики Преслав. Като вторични опорни пунктове действат селата – Златар, Драгоево, Троица и Осмар (утвърждаващ се туристически подцентър).

Процентното съотношение на лицата под, в и над трудоспособна възраст се запазва сравнително постоянно през последните години. През 2020 г. под трудоспособна възраст е едва 13% от населението на община Велики Преслав. Възрастните над трудоспособна възраст са 3511 души или 29%. Около 58% е делът на хората в трудоспособна възраст на 15 и повече години.

В общината се наблюдава задълбочаваща се демографска криза - намаляването на абсолютния брой и относителния дял на населението под 15 години и увеличаване на дела на населението на 60 и повече години. Към 2019 г. децата и младежите до 19 г. са около 17% от жителите на общината, а възрастните над 60 годишна възраст имат значителен относителен дял – 33%.

Механичният прираст на населението през повечето години е отрицателен, с изключение на 2015 г., когато е +13 души, а 2020 г., когато е плюс 258 души.

По данни от последното преброяване на населението към 01.02.2011 г., в населените места на община Велики Преслав има 5328 домакинства и 3936 семейства.

Поради високите цени на електроенергията, липсата на газификация и ниските доходи, домакинствата в общината продължават да използват за отопление през зимата предимно твърди горива – дърва и въглища. Това води до значителни емисии на вредни вещества в атмосферата на общината по време на отоплителния сезон и ниска енергийна ефективност.

Пазарът на труда в община е отчасти повлиян от демографските процеси, при перспектива за изостряне на отрицателните им въздействия в средносрочен период. Характерни са емиграционни вълни, най-вече на млади хора в трудоспособна възраст, което се оказва негативно за местния пазар на труда. Намаляването на работната сила е фактор силно ограничаващ икономическия растеж на община Велики Преслав.

Наблюдава се миграция, насочена предимно към големите икономически центрове на страната и чужбина. Миграционните потоци са разпределени на две части. Основната, първа част е представлявана от млади хора с нисък образователен статус, заминаващи за чужбина, за да извършват нискоквалифициран труд. Пренебрежимо малка като брой, но не и по значение е втората част, представлявана от подрастващи и млади хора, които продължават образованието си, като след завършването му се реализират на пазара на труда в големите икономически центрове на страната. Все още липсва практика работодателите да инвестират в обучението и квалификацията на младите работници и служители и след това да им осигуряват работа.

Голяма част от работещите млади хора са демотивирани от заплащането и условията на труд в местните предприятия и административни структури. Те са ресурс за сивата икономика и са принудени да приемат временна или неквалифицирана работа, дори и да притежават образователен ценз, тъй като специалностите им не са конкурентни към изискванията на пазара на труда.

Макар, че информационните технологии навлизат сериозно в бита и в работата, достъпът до информация на част от младите хора в община Велики Преслав е различен.

**Община Върбица**

Община Върбица е една от 10-те в област Шумен. Тя е на второ място по територия и на пето място по население в областта. Във Върбица към края на 2019 г. живеят 10 433 души или 6,06% от населението на област Шумен (172262 души) и 1,12% от населението на СИР.

Община Върбица е разположена на разстояние от 54 км. до областния център – град Шумен, което донякъде затруднява икономическите връзки с него. Периферния характер на община Върбица обуславя малкото транспортни връзки и изолацията на тези територии от активна стопанска и друга антропогенна дейност, но е способствал за запазването на естествения характер на природните системи.

Средната гъстота на населението в община Върбица (22,78 души на кв. км. за 2019 г.) е помалка от средните стойности за област Шумен (50,77), както и от средната гъстота за страната (63,0) и за СИР (63,29 души на кв.км.). По брой населени места (16), община Върбица се нарежда на трето място в областта.

Към 2019 г. община Върбица е с по-ниска степен на урбанизация спрямо тенденциите в областта, в Североизточен район и в страната. Относителният дял на градското население в общината към 2019 г. е 32,39%, което показва небалансирано разпределение на населението в града и селата.

Най-голям относителен дял в територията на общината заемат горските площи (57,5% при средни за страната 58%). На второ място земеделската земя средно за страната 35%).

Селищната система на община Върбица е добре изградена. В границите на общината са включени 16 населени места - 1 град – административен център - Върбица и 15 села. На територията на ТП ДГС „Преслав” попадат землищата на следните селища – с. Иваново, с. Конево, с. Методиево, с. Сушина, с. Ловец и бившите села Виница и Староселка, заляти от язовир Тича, чийто землища са включени към землището на с. Сушина.

Развитието на селищната мрежа е довело до съсредоточаване на основните административни, промишлени, обслужващи и културни дейности в гр. Върбица и село Бяла река. Останалите селища са относително изолирани, с по-голям брой възрастни хора, които се занимават със земеделие и животновъдство в лични стопанства. Почти всички хора, живеещи на село, са постоянно пребиваващи там.

Не е голям броя на жителите, които пътуват за работа до друго населено място.

Повечето населени места са подходящи за екологично земеделие и екологични производства, тъй като землищата им са съхранени, имат възможности и в областта на някои форми на туризма. Всички селища разполагат с изградена инфраструктура по отношение на електроснабдяване, водоснабдяване, съобщителни връзки и транспортен достъп, но липсва канализация.

Община Върбица не е засегната от общата демографска криза и тенденциите на трайно намаляване на населението. Броят на населението в общината се запазва сравнително постоянен, а през последните години леко нараства с около 0,5%.

През 2019 г. в общината живеят 10433 души, 50,3% от които мъже и 49,7% жени. В град Върбица живеят 32,4%, а в селата 67,6% от жителите на общината.

През 2019 г. под трудоспособна възраст е 16% от населението на община Върбица. Възрастните над трудоспособна възраст в общината са 2254 души или 21,6% от населението. Около 62,3 е делът на хората в трудоспособна възраст на 15 и повече години.

Населението на община Върбица продължава да застарява. Към 2019 г. децата до 14 г. са 15 % от жителите на общината, а възрастните над 60 годишна възраст – 25,8%. Възрастовата структура е деформирана и не може да се осигури както възпроизводството на селението, така и възпроизводството на трудовия потенциал. За влошаването на възрастовата структура у нас съществено допринесоха мащабните емиграционни процеси предимно сред младите възрастови групи. Емигрирането на цели млади семейства (заедно с децата) обуславя ускоряването на процеса на застаряване, което поставя натиск върху публичните разходи за пенсии, здравеопазване и социални грижи.

Броят и структурите на населението се определят от размерите и интензивността на неговото естествено и механично (миграционно) движение. Естественият прираст на населението в община Върбица е отрицателен.

Пазарът на труда в община Върбица е негативно повлиян от демографските процеси, при ясна перспектива за изостряне на отрицателните им въздействия още в средносрочен период. Характерни са засилените емиграционни вълни, най-вече на млади хора в трудоспособна възраст, което се оказва критично за местния пазар на труда. Важни за настоящето и още по-важни за бъдещето са възпроизводството на населението и на работната сила.

Намаляването на работната сила е фактор силно ограничаващ икономическия растеж на община Върбица.

Друг такъв фактор е ниската икономическа активност на населението в трудоспособна възраст. Причините за ниските коефициенти на икономическа активност и заетост в общината освен демографската криза са слабата инвестиционна активност, липсата на работни места и най-вече несъответствието между професионалната квалификация на свободната работна сила и пазара на труда.

Наблюдава се дефицит на квалифицирана работна ръка и на регионално ниво (в райони намиращи се далеч от индустриални и административни центрове, планински райони) и на подотраслово ниво (за някои професионални тенденции и професии).

Несъответствието между предлаганите и търсените квалификации е очевидно предимно в следните групи: незавършилите училище, млади хора, завършващи средно образование и тези без или с много ниско ниво на професионална квалификация. Това несъответствие се наблюдава също така в групите от хора с образование и професионални квалификации, но без стаж, както и в групата на продължително безработните.

Бързо нарастват нуждите от квалифицирана работна ръка, свързани с въвеждането и използването на нови производствени, информационни и комуникационни технологии. В същото време младите квалифицирани кадри предпочитат да напуснат родните места и да работят в големи градове у нас или в чужбина. Пазарът на труда изпитва остър недостиг на квалифицирани кадри, а в същото време безработицата сред лицата без образование и квалификация остава сравнително висока.

Равнището на безработица в община Върбица намалява изключително много - с 21,7 пункта през последните пет години. Най-много са безработните с основно и по-ниско образование, а най-малко са безработните с висше образование. Жените продължават да са по-силно засегнати от липсата на работни места, при тях дисбалансите между притежаваната квалификация и търсенето на пазара на труда са много по-големи.

Икономическото развитие на община Върбица през последните години се характеризира с различна динамика. Основните отрасли в местната икономика са дърводобива, дървообработката, шивашката промишленост, хранително-вкусовата промишленост, селското стопанство и търговията.

**2.2. МЯСТО НА ГОРСКОТО СТОПАНСТВО В МЕСТНОТО РАЗВИТИЕ**

Горските територии (ГТ) на ТП ДГС „Преслав“ са разположени на територията на 18 землища, включени в две общини - Велики Преслав и Върбица.

Част от идентичността на общините в териториалния обхват на ТП ДГС „Преслав“ е единството на горски и полски територии. Плодородните земеделски земи и горските територии са основния фактор за развитие и прогрес на общините още от древността. Съвременните тенденции за нерегламентиран добив на дървесина и неконтролирано урбанизиране на земеделски земи налага нуждата на осъзнаване и решение на проблема.

Елемент на Плановете за интегрирано развитие на общините 2021 – 2027г. са инициативите за провеждането на залесителни мероприятия в горски територии. Целта се допълва от представените действия по възстановяването и развитието на хидромелиоративните системи, които в голяма степен са разрушени и практически неизползваеми.

**2.3. ОБЩА ХАРАКТЕРИСТИКА НА ДЛС И УПРАВЛЕНИЕ НА ТЕРИТОРИЯТА**

През 2021 година е извършена инвентаризация на всички горски територии и на горите върху земеделски земи на територията на дейност на ТП „ДГС Преслав“.

Общата площ на ТП ДГС "Преслав" е **17272,2** ха.

Териториите, заети с горско-дървесна растителност, попадащи на територията на дейност на стопанството и предмет на инвентаризацията, са с различна собственост и начин на трайно ползване.

С най-голям дял са териториите държавна собственост, с процентно участие - 94,6% от общата площ на стопанството, следват общинските територии, с участие – 3,3% и частните територии са с най-ниско участие – 2,0%.

Горските територии са 16 559,3 ха, или 95,9% от общата инвентаризирана площ.

Държавните горски територии (ДГТ) са 16 243,0 ха или 98,0 % от общата площ на всички горски територии, общинските горски територии (ОГТ) са 203,1 ха или 1,3%, частните горски територии (ЧГТ) – 113,2 ха или 1,0%.

Земеделските територии покрити с горско-дървесна растителност са 602,0 ха, като тези общинска собственост са 352,5 ха или 58,6% от земеделските територии, следвани от частните гори в земеделски земи, които са 219,8 ха или 36,5%, държавните гори върху земеделски земи са 29,7 ха или 4,9%.

Горите върху урбанизирани територии са 1,7 ха – държавна собственост.

Горите върху водни територии са 27,4 ха (държавна собственост – 20,3 ха и общинска – 7,1 ха) - насаждения попадащи в чашката на язовир Тича.

Горските територии определени като нарушени терени са 41,6 ха – земи определени за кариери, от тях 36,8 ха са държавна собственост и 4,8 ха – частна собственост на физически лица.

Данни за разпределението площта на ГТ в териториалния обхват

на ТП ДГС „Преслав” **към 31.12.2024г.:**

|  |  |  |
| --- | --- | --- |
| **Видове собственост** | **Площ, ха.** | **%** |
| ДГФ | 16 346 | 94,6 |
| Общинска | 214 | 1,3 |
| Частни физически лица | 91 | 0,5 |
| Частни юридически лица | 27 | 0,2 |
| ССФ държавни | 29 | 0,2 |
| ССФ на общини | 348 | 2,0 |
| ССФ на частни физически лица | 186 | 1,1 |
| ССФ на частни юридически лица | 34 | 0,2 |
| **ОБЩО** | **17 275** | **100** |

Лесистостта на стопанството възлиза на **51,6 %.**

Горите на стопанството са разположени на територията на две общини Велики Преслав и Върбица .

Общо в района на стопанството са разположени следните населени места:

**Община Велики Преслав**, включва землищата на следните селища – гр. Велики Преслав с кв. Кирково, с. Драгоево, с. Златар, с. Имренчево, с. Кочово, с. Мокреш, с. Мостич, с. Миланово, с. Осмар, с. Суха река, с. Троица и с. Хан Крум.

**Община Върбица–част**, включва землищата на следните селища – с. Иваново, с. Конево, с. Методиево, с.Сушина, с. Ловец и бившите села Виница и Староселка, заляти от язовир Тича, чийто землища са включени към землището на с. Сушина.

Всички населени места имат землища и са разположени по периферията на горските комплекси или са на значително разстояние от тях.

Основният горски масив се намира южно от град Велики Преслав.

Вторият по-големина масив е разположен по южните склонове на Шуменското плато над селата Кочово. Осмар и Троица. Останалата част от територията се състои от по малки горски масиви, разположени сред обработваеми земи.

Територията на дейност на ТП „ДГС Преслав“ е разположена върху Преславско - Драгоевската планина - източно разклонение на Източна Стара планина, и върху части от Шуменското плато и Преславското поле.

Горските територии на ТП „ДГС Преслав” попадат в две горскорастителни области Мизийска и Тракийска – подобласти Шуменско плато и Източна Стара планина, със следните подпояси:

**М** Мизийска горско-растителна област, подобласт Шуменски-Провадийски плата

**М-I** Долен равнинно-хълмист и хълмисто-предпланински пояс на дъбовите гори

**M-I-1** Подпояс на заливните и крайречни гори (0-600 мн.в.) - в този подпояс попада култура от хибридна топола с площ1.2 ха.

В подпояса не попадат държавни горски територии

**M-I-2** Подпояс наравнинно-хълмистите дъбови гори (0-400 мн.в.).**-** в района на този подпояс естествена дървесна растителност е представена от цер, благун, зимен дъб, липа, явор, клен, шестил, бук, габър, келяв габър, мъждрян, дива череша. Горите са предимно смесени.В резултат на извършените залесителни мероприятия от горското стопанство, добре се развиват и внесените по изкуствен път дървесни видове – черен и бял бор,червен дъб.

Общата площ на подпояса е 1205,7 ха, от които държавни горски територии 1108,3 ха

**Т** Тракийска горско-растителна облас, подобласт Източна Стара планина

**Т- I** Долен равнинно-хълмист и хълмисто-предпланински пояс на дъбовите гори

**Т-I-1** Подпояс на крайречните и лонгозни гори (0-700 мн.в.) – срещат се смесени заливни гори от елша, върби, брястове и ясени, които заемат по-високите части на крайречните тераси, където заливането е краткотрайно, а нивото на подпочвените води е сравнително по-ниско. Създадени са култури от хибридни тополи на подходящи месторастения. Облика на тази формация е аналогична на лонгозната гора, но по състав е значително по-бедна и не притежава много и разнообразно увивни и подлесни видове. Расте върху равни до стръмни месторастения с дълбоки алувиални почви.

Площта на подпояса е 119,5 ха, а държавните горски територии заемат 40,4 ха (33,8%)

**Т-I-2** Подпояс на Равнинно – хълмисти дъбови гори (0-500 м н.в.)- смесените широколистни гори без преобладание са най-често срещаните насаждения в пояса. На припечни изложения и билни и полегати форми най-разпространени са дъбовите горски формации, които са топлолюбиви и са представени от церови, церово-благунови и благунови насаждения с участието на клена, планинския ясен, липата и габъра.

Общата площ на подпояса е 15201,4 ха или 92,0% от цялата площ. Държавните горски територии заемат 14529,1 ха или 95,6 % от площа на подпояса.

На сенчести изложения и стръмни теренни форми са се настанили чисти и смесени букови и габърови формации, които заемат влажни и богати месторастения.

Изкуствено са създадени култури от черен и бял бор, които постепенно се изместват от широколистни дървесни видове.

Разположени са предимно върху сива горска почва, насажденията са в добро състояние и с добра производителност.

На горите на стопанство попадат в 5 подпояса и са установени 12 типа горски месторастения.

|  |  |
| --- | --- |
| № | подпояс, тип месторастене |
|
| **M – I – 1** | **Подпояс на заливните и крайречни гори (0-600 м.нв)** |
| 8 | *С2 - крайречно, свежо на алувиална почва* |
| **M – I – 2** | **Подпояс на равнинно-хълмистите дъбови гори (0-400 м.нв)** |
| 12 | *Д2 - свежо на тъмносива горска почва* |
| 14 | *СД2 - свежо, на склонове, на тъмносива горска почва* |
| 15 | *С1 - сухо, на склонове, на сива горска почва* |
| 138 | *В1 - сухо на сива и светлосива горска почва* |
| **Т – I – 1** | **Подпояс на крайречни и лонгозни гори (0-700 м.нв)** |
| 52 | *Д2 - крайречно, свежо на алувиално-делувиална почва* |
| 53 | *С2 - крайречно, свежо на алувиална почва* |
| **Т – I – 2** | **Подпояс на равнинно-хълмистите дъбови гори (0-500 м.нв)** |
| 59 | *С1- сухо, на сива горска почва* |
| 60 | *СД2,3 - свежо до влажно, на сива горска почва* |
| 61 | *В1,2 - сухо до свежо, на светлосива горска почва* |
| 121 | *С2 - свежо, на излужена рендзина почва* |
| 122 | *АВ1 - сухо, на рендзина почва* |

**Кратка характеристика на типовете горски месторастения**

**М** Мизийска горско-растителна област, подобласт Шуменски-Провадийски плата **М-I** Долен равнинно-хълмист и хълмисто-предпланински пояс на дъбовите гори (0-600 мн.в.) **M-I-1 Подпояс на заливните и крайречни гори (0-600 мн.в.)**

***С2(8) Крайречно, свежо, на алувиална почва -*** дренирано тополово – заема малка площ – 1,2 ха, по поречието на р.Камчия на дълбоки алувиални почви. Основната скала е речни наноси. Подпочвените води са на дълбочина 2-3 м. площите са залесени с хибридна топола.

**M-I-2 Подпояс на равнинно-хълмистите дъбови гори (0-400 мн.в.)** **-** в района на този подпояс са установени четири месторастения с обща площ 1205,7 ха или 7,3% от залесената площ в т.ч. за държавните горски територии 1103.4 ха 7,1 %.

***Д2(12) Свежо на тъмносива горска почва*** – заема 214,2 ха от залесената площ. (ДГТ - 200.0 ха или 1.3%). Среща се на сенчести изложения, почвите са тъмно сиви, дълбоки, свежи. Основните скали са мергели. Добре запасени с хумус, бедни на азот, с неутрална до алкална реакция. Месторастенето е богато и свежо. Върху това месторастене са се настанили високопродуктивни насаждения от бук и габър с еденично участие на зимен дъб, црр, шестил, явор. Създадени са култури от бял и черен бор с площ от 26,1 ха.

***СД2(14) Свежо, на склонове, на тъмносива горска почва -*** заема 326.7 ха от залесената площ (ДГТ - 312.0 ха или 2.0%). Среща се на сенчести изложения, почвите са тъмно сиви или сиви, слабо каменливи, дълбоки, свежи. Основните скали са мергели. Добре запасени с хумус, бедни на азот, с неутрална до алкална реакция. Месторастенето е средно богато до богато, свежо. Тук са се настанили чисти и с преобладание на бук и габър насаждения, в чийто състав се включвчт липи, клен, цер, зимен дъб. Създадени са култури от бял и черен бор с обща площ от 68,6 ха.

***С1(15) Сухо, на склонове, на сива горска почва –*** заема 576.9 ха от залесената площ на стопанството (ДГТ - 526.4 ха или 3.4%). Среща се по южните склонове на Шуменското плато. Почвите са сиви горски, дълбоки до средно дълбоки, средно каменливи, сухи. Основните скали са мергели и варовици. Месторастенето е средно богато и сухо. На месторастенето са съдадени черборови култури. Естествената растителност е представена от габърови насаждения и смесени широколистни насаждения с участие на цер, зимен дъб, благун и бук. Продуктивноста на насажденията е от I до V бонитет, като преобладаващ е III бонитет (47,3% от насажденията).

**В1(138) Сухо на сива и светлосива горска почва** – заема 87,9 ха от залесената площ (ДГТ 64.9 ха или 0.4%) . Среща се на южни изложения. Почвите са светло сиви и сиви, плитки, силно каменливи, сухи. Основните скали са основно варовици. Месторастенето е бедно и сухо. Настанили са се нископродуктивни дървостой от келяв габър, мъждрян и космат дъб. Създадени са и култури от черен бор.

**Т** Тракийската горскорастителна област, подобласт Източна Стара планина

**Т–I** Долен равнинно–хълмист и хълмисто–предпланински пояс на дъбовите гори (0-700м)

**Т-I-1 Подпояс на крайречни и лонгозни гори (0-700 м н.в.) -** подпоясът на заливните и крайречните гори е представен от 2 месторастения – заемат 119,5 ха или 0,7% от общата залесена площ обект на инвентаризацията, от които държавни горски територии 37.9 ха 0,2%. Върху тях са създадени тополови култури, които се предвиждат и за напред. Естествено са се настанили върбови насаждения и смесени широколистни насаждения с участието на елша, топола, върба и цер на по-отцедливите места. Почвите са алувиална, алувиално-делувиална, дълбоки, богати и свежи.

**Д2 (52) Крайречно, свежо на алувиално-делувиална почва –** типично тополово, заема 75,9 ха или 0,4% от залесената плпщ, от които държавни горски територии 13,9 ха 0,1%.

**С2 (53) Крайречно, свежо на алувиална почва -** дренирано тополово, с малка площ, заема 24,0 ха или 0,1% от залесената плпщ, от които държавни горски територии 13,9 ха 0,1%.

**Т-I-2 Подпояс на Равнинно – хълмисти дъбови гори (0-500 м н.в.)**

Подпоясът на равнинно–хълмисти дъбови гори е представен от 5 месторастения, от които две са интразонални. Заемат 15201.4 ха или 92.0% от залесена площ на стопанството. Площа на държавните горски територии в този поппояс е 14448,2 ха или 92.7% от площа на подпояса.

***С1(59)*  *Сухо на сива горска почва* -** площта на това месторастене е 6281,6 ха, най-разпространено за района, заема 38,0% от залесената площ. (в т.ч. държавни горски територии 5842,0ха или 37.5 % от залесената площ). Среща се на склонове с различни изложения. Почвата е сива горска, средно дълбока до дълбока. Почвеният профил е мощен, но А хоризонт рядко надмината 25-30 см. Средно запасени с хранителни вещества. Основните скали са мергели и варовици. Месторастенето е средно богато и сухо. Мощният почвен профил осигурява добри производителни възможности на дървостойте.Добрите производствени възможности на месторастенето, както и голямата му площ с разнообразни теренни форми са предпоставка за наличието на много голямо разнообразие в състава, вида, производителността и състоянието на насажденията. В техният състав влизат над 4-5 дървесни вида (цер, благун, зимен дъб, клен, габър, бук, липа) които в комбинация помежду си формират няколко типа насаждения. Срещат се чисти и смесени насаждения без преобладание с участието на бук, цер, габър, клен и други дърввесни видове, като смесевните насаждения заемат 2565,9 ха или 40,8% от площта на месторастенето. Създадени са култури от черен бор – 287,5 ха и бял бор – 110,7 ха Нископродуктивните дървостои от келяв габър и мъждрян са 315,6 ха или 5,0%. Насажденията са с различна производителност от I до V бонитет, като средната производителност за месторастенето е III (3,1) бонитет.

**СД2,3(60) Свежо до влажно на сива горска почва -** заема площ от 4644,0 ха или 28,1% от залесената площ. (в т.ч. държавни горски територии 4513,9 ха или 28,9%). Среща се на разнообразни теренни форми, най-често на склонове между 10–200 със сенчесто изложение. Установено е и на терени с южни изложения, но в долната част на склона, със странично засенчване. В държавните горски територии месторастенето е установено на площ от 4531,1 ха, или 28.9 % от общата му площ.

Месторастене с много добри лесорастителни свойства. Почвите тъмно сиви и сиви горски, много дълбоки, слабо каменливи, добре запасени с хумус и азот, богати. Основните скали са предимно мергели. Преобладават чисти и смесени букови и габърови насаждения с участието на зимен дъб, благун, цер, липа и клен. Дървостоите са с висока средна производителност II бонитет (2,2).

В оптималният бъдещ състав се засилва участието на бука и се запазва смесения характер на насажденията.

**В1,2(61) Сухо на светло сива горска, плитка почва) -** заема площ от 1850,1 ха, или 11,2% от залесената площ. (в т.ч. държавни горски територии 1781,4 ха или 11.5 % ) Почвата е светлосива, бедна, плитка до средно дълбока, суха до свежа. В държавните горски територии месторастенето е установено на площ от 1795,6 ха, или .11.4 %. от общата му площ

Естествената растителност е представена от издънкови насаждения от келяв габър - 54,4% с участие на цер, космат дъб, мъждрян, клен и други. от IV и V бонитет, които се запазват в оптималният бъдещ състав. Създадени са култури от черен и бял бор и акация, чието състояние е средно.

**Месторастения върху интразонални почви са на площ от 2425,7 ха, от които в държавните горски територии 2310,9 ха**

**С2(121) Свежо върху обикновена рендзина -** месторастенето е установено върху 774,2 ха или заема 4,7% от залесената площ на горското стопанство. (в т.ч. държавни горски територии 751,9 ха или 4,8% от залесената площ)

Почвата е рендзина, средно дълбока до дълбока, средно каменлива, свежа. Среща се на сенчести изложения, на полегати, наклонени и стръмни терени. Почвата е песъчливо-глинеста, средно богата до богата на хумус, бедна до средно богата на общ азот, с неутрална до алкална реакция. Месторастенето е средно богато и свежо.

Естествената растителност е представена от смесени издънкови букови, дъбови и церови насаждения от IV бонитет и келявгабърови насаждения с участието на космат дъб, клен, мъждрян и цер. В оптималния бъдещ състав се запазва видовия състав, като се засилва участието на цера, липите и косматия дъб.

**АВ1(122) Сухо върху обикновена рендзина -** установено е върху 1651,5 ха или 10,0% от залесената площ, от които 1559,0 ха са държавни горски територии или 10,0 %. Почвата е рендзина, плитка, силно каменлива, изложенията и наклоните са различни, като преобладават стръмните терени и припечни изложения. Основната скала е варовик

Естествената растителност е представена от нископродуктивни келявгабърови насаждения – 1032.9 ха, с участието на цер, благун, клен, липи от IV и V бонитет. Създадени са черборови култури върху 165.5 ха, със средно санитарно състояние.

В оптималния бъдещ състав се предвижда запазване на естествената растителност.

Средната възраст на насажденията в ТП ДГС „Преслав” е 70 години. Средна производителност 3,1 бонитет. С най-висок дял са насажденията от IV бонитет, с най-нисък – I бонитет.

Средна пълнота е 0,68. Преобладават насаждения с пълнота 0,8 (29,7%) и 0,7 (19,9%).

Пробладават смесените широколистни насаждения, с процентно участие 60%, с преобладаващо участие на цер, бук, габър, келяв габър, липа. От чистите насаждения преобладават церовите, букови и келявгабърови насаждения.

От създадените култури с най-голям дял са иглолистните от черен и бял бор – 9,4%, които са с влошено санитарно състояние, наблюдава се интензивно съхнене на иглици и клони.

От дървесните видове с най-висок дял площно учасие са: цер – 20,4 %, бук – 15,7 %, габър – 15,3 %, келяв габър – 14,9 %, черн бор – 7,2 %, сребролистна липа – 5,0 %, бял бор – 3,0 %.

Под склопа на голяма част от естествените насаждения келявият габър, мъждряна, мекиша, дряна, глога, образуват гъст подлес, който силно затруднява естественото възобновяване на насажденията.

На най-бедните месторастения естествената горска растителност се състои от келяв габър и мъждрян с единично участие в състава на цер, клена и полски бряст и др.

Територията на дейност на ТП ДГС „Преслав“ се намира в Европейската континентална климатична област, Умерено–континентална подобласт, Припланински климатичен район (300 – 1000 м н.в.) – Източна България. Територията на стопанството е разположено в Предбалканския (припланински) и нископланински климатичен район на Източна България.

Релефът в района на горските територии е типичен за Източна Стара планина.

Преобладаващата част от територията на стопанството е с планински характер - плоски и разляти била, като от тях се спускат умерено стръмни склонове. В пролома на р. Камчия между язовир Тича и м. Омуртагов мост билата са много стръмни.

Хълмистият характер на релефа определя и преобладаването на стръмни терени, чийто относителен дял е най-висок – 38,1 %. Наклонени терени заемат 32,5 % от дървопроизводителната площ, равните и полегати – 17,3 %. Много стръмни терени са разположени основно в пролома на река Камчия и са с относителен дял – 12,1 %.

Хълмистият характер на релефа определя малката разлика в надморската височина на терените в различните части на горското стопанство. Основната част от дървопроизводителната площ е разрположена между 150 и 550 метра н.в.

Най-високата точка в района на стопанство е връх „Пелинов връх” – 701,4 м н.в., (гранична точка между отдели 185, 192, 226, 227), а най-ниската се намира в отдел 153 – 51,8 м н.в.

Нагънатия терен в района на стопанството е позволил образуването на много водни течения, които са част от водосбора на р. Камчия.

Главно водно течение е река Камчия. В горната си част събира водите на доловете пресичащи Греловската хълмиста котловина и се влива в язовир Тича. От язовира тече на север и при м. Омуртагов мост навлиза в Преславското поле. Реката има постоянен воден оток с променлив режим.

Най-голям ляв приток на р. Камчия е р. Врана, преминаваща през северната част на стопанството, с притоци – Лазарски дол, Хорски дол, дол Конски кестен. Притоците са с малка дължина и голям среден наклон, леглата им са дълбоко врязани, с големи налони на бреговете и тесни дъна.

В района няма извори с постоянен и голям дебит. Валежите са недостатъчни и сезонни. Водни течения са с непостоянен воден отток и годишното му разпределение се характеризира с есенно-зимно пълноводие (края на ноември до март), лятно маловодие (от юли до октомври), като през този период по-малките долове и реки пресъхват.

Релефа, почвените характеристики и климата обуславят значително биологично разнообразие. Горските екосистеми в района са ценни в икономически, екологичен и социален аспект, тъй като поддържат интересен растителен и животински свят и имат важни водорегулиращи, противоерозионни, рекреационни и естетически функции.

Част от горите на територията на ТП ДГС „Преслав“ са включени в различните категории ГВКС. В някои случаи едни и същи подотдели попадат в повече от една консервационна стойност. Това прави гората в тези подотдели особено значима за поддържане и повишаване на всички идентифицирани консервационни стойности. В такива случаи се прилагат препоръките и ограниченията за стопанисване и мониторинг, които имат строг режим по отношение на прилагането на горскостопанските дейности.

**2.4. ЗАИНТЕРЕСОВАНИ СТРАНИ**

При проучването бяха идентифицира и следните заинтересовани страни/ групи:

|  |  |  |  |  |
| --- | --- | --- | --- | --- |
| **Заинтересована група** | **Представители** | **Взаимовръзки на представителите на заинтересованата група с ДГС „Преслав”** | **Степен на социално въздействие на**  **дейностите на ДГС произтичащи от**  **взаимовръзката със**  **заинтересованата страна (високо-среднониско)** | **Сфери с най-голямо социално въздействие от дейността на ДГС „Преслав” произтичащи от взаимовръзката със заинтересованите страни** |
| Държавни институции | Изпълнителна агенция по горите  Регионална дирекция по горите - Шумен | Законови правомощия по осъществяването на контрол върху ДГС и територията управлявана от ДГС „Преслав” | Ниско | ИАГ чрез структурите ѝ определя държавната политика по управлението на горите в т.ч. социалната и ориентираност;  контролира спазването на Закона за горите; контролира разработването и изпълнението на горскостопанските планове; осигуряване на охрана на горските територии. |
|  | Регионална инспекция по околната среда и водите – Шумен | Законови правомощия по осъществяването на контрол върху ДГС и територията управлявана от ДГС във връзка с изпълнението на екологичното законодателство. | Средно | Опазване на биологичното разнообразие; опазване на водите; |
|  | Басейнови дирекции:  БД „Черноморски район“ – Варна; БД „Дунавски район“ – Плевен | Управление на водите в Черноморския район в т.ч. в териториите от горския фонд; изпълнение на разпоредбите на Закона за водите | Ниско до средно | Контрол на състоянието на язовири в т.ч. превенция от наводнения;  контрол на количеството и качеството на водите ; |
|  | Дирекция „Инспекция по труда“ - Шумен | Спазване на трудовото законодателство | Средно | Спазване на правилата за безопасност на труда на горските работници; спазване на изисквания на Кодекса на труда за горските работници; |
|  | Районно управление полиция – гр. Шумен към Областна дирекция на МВР - Шумен | Извършване на оперативно издирвателна, охранителна, контролна дейност, дейност по разследване и  Административно наказателна дейност | Средно до високо | Контрол на незаконните дейности в горите и разследване на такива; обслужване на спешен тел. 112 в случай на инциденти в горските територии и незаконни дейности; |
|  | Районна служба "Пожарна безопасност и защита на населението" - Шумен | Пожарна безопасност и защита на населението | Високо | Превенция и борба с горските пожари; |
| Местно население | Кметове на общините: Велики Преслав и Върбица | Осигуряване на базисни нужди на местното население | Високо | Осигуряване на местното население с дърва за огрев; |
|  | Общински  администрации, кметове на населените места | Осигуряване на базисни нужди на местното население | Високо | Паша в горите; опазване на водоизточниците за населените места; опазване на местата от значение за местните общности; опазване на местната инфраструктура; |
|  | Физически лица, жители на населените места попадащи в обхвата на ДГС „Преслав” | Осигуряване на горски ресурси за битови нужди | Високо | Осигуряване на дърва за огрев, паша, защита на личната собственост; осигуряване на свободен достъп до горските територии за туризъм, рекреакция, събиране на недървесни горски продукти за лично ползване; възможности за заетост; |
| Бизнес | Фирми в сферата на горското стопанство | Осъществяване на горскостопанските дейности на терен в т.ч. – дърводобив, залесяване, лесокултурни дейности, строителство и поддръжката на горски пътища, дървообработване | Високо | Осигуряване на равноправен достъп до дейности възлагани от ДГС „Преслав” и спазване на свободната конкуренция; |
|  | Предприемачи в областта на туризма | Ползване на част от горските територии за развитие на  туризъм | Средно | Съобразяване на горскостопанските дейности с туристическите маршрути/ обекти; поддържане на туристическите маршрути в горските територии; осигуряване безопасността на туристите; |
|  | Водоснабдяване и канализация ЕООД – Шумен | Поддържане на водопреносната и водопроводната мрежа в т.ч. преминаващата през горските територии; управление на санитарно охранителните зони | Средно до високо | Съобразяване на горскостопанските дейности със санитарно охранителните зони и опазване на източниците на питейна вода; |
| Недържавни собственици на гори | Общини Велики Преслав и Върбица | Управление на съседни територии | Ниско | Зачитане на правата на собственост и ползване в т.ч. при ползване/ преминаване на гори стопанисвани от общината; |
|  | Частни горовладелци | Управление на съседни територии | Ниско | Зачитане на правата на собственост и ползване в т.ч. при ползване/ преминаване на гори собственост на частни лица; |
| Неправителствен сектор | Ловни дружинки и  Ловно рибарски дружества | Лов и опазване на дивеча на територията.  Извършват таксация на дивеча.  Пряко за заинтересовани от стопанисване на горите (прилагани лесовъдски системи и поддържане на подходяща структура на горите; поддържане на естествена хранителна база за дивеча; поддържане на зони за спокойствие на дивеча). | Средно | Съобразяване на горскостопанските дейности по време, място и начин на провеждане с лова и опазването на дивеча; |
|  | Екологични неправителствени организации | Извършват граждански контрол по опазване на биоразнообразието на територията.  Разполагат с информация за биоразнообразието на територията.  Активни са в изпълнението на проекти свързани с опазване на биоразнообразието и са потенциален партньор в това отношение. | Средно | Опазване на биологичното разнообразие; партньорство при изпълнение на обществено значими проекти; |
|  | Туристически дружества | Ползване на част от горските територии за развитие на  туризъм | Средно | Съобразяване на горскостопанските дейности с туристическите маршрути/ обекти; поддържане на туристическите маршрути в горските територии; |

Следва да се има предвид, че списъкът не е изчерпателен и се препоръчва текущото му актуализиране.

**2.5 ОБХВАТ НА ДЕЙНОСТИТЕ И СФЕРИ НА СОЦИАЛНО ВЪЗДЕЙСТВИЕ**

**2.5.1 ДОСТЪП ДО ГОРАТА И ГОРСКИТЕ РЕСУРСИ**

Съгласно разпоредбите на Закона за горите достъпът до горските територии е свободен, на собствен риск, при спазване указанията на горската администрация и собственика в случая ТП ДГС „Преслав“. С разрешителен режим е достъпът във връзка с провеждането на горскостопански и ловностопански дейности. Със заповед на Директора на РДГ – Шумен може временно (до три месеца) да се ограничи или да забрани достъпа до определена горска територия с цел опазването и защитата на горските територии и дивеча или в интерес на здравето и безопасността на гражданите. Ограничено е движението на товарни превозни средства и пътни превозни средства с животинска тяга освен за изпълнението на горскостопански дейности.

От проведените интервюта със заинтересованите страни, не бяха идентифицирани случаи на ограничаване на достъпа до гората извън предвидените по закон случаи от страна на

ТП ДГС „Преслав“.

**2.5.2 ЗАЧИТАНЕ НА ДРУГИТЕ ФОРМИ НА СОБСТВЕНОСТ И ПОДКРЕПА ЗА НЕДЪРЖАВНИТЕ ГОРОВЛАДЕЛЦИ**

Общата площ на недържавните гори на територията на ТП ДГС „Преслав“ е 900,5 ха (5,3 % от горските територии), т.е. на лице e силно преобладаване на Държавните горски територии. Процесът на възстановяване на горите на територията на стопанството като цяло може да се счита за приключил.

До края на 2024г. ТП ДГС „Преслав“ стопанисва горите на община Велики Преслав с договор през последните няколко години. Община Върбица стопанисва самостоятелно собствените и горски територии.

Подкрепата на ТП ДГС „Преслав“ за недържавните собственици на гори е главно в посока издаването на различни документи (срещу административна такса за услуги) като таксационни описания, препис извлечения и др. Стопанството спомага и за придвижването на преписки до РДГ – Шумен и Лесозащитна станция – Варна в случаи на проблеми със здравословното състояние на недържавните гори.

На този етап няма съществени проблеми по линията на взаимодействие на ДГС с останалите недържавни собственици и не би следвало да се очакват значими противоречия и конфликти и в бъдеще. Като потенциално проблематични могат да бъдат определени случаи в които без знанието на собствениците се осъществява:

* преминаване на автомобили на ДГС и негови подизпълнители през недържавни територии;
* използване на недържавни имоти за разполагане на временни складове;
* използване на инфраструктура (пр. общински пътища).

За избягване на конфликтни ситуации, ДГС следва да търси писмено регламентиране на подобно ползване (пр. чрез подписване на споразумения), като се гарантират необходимите компенсации за ползването.

**2.5.3 ДОБИВ НА ДЪРВЕСИНА. ОСИГУРЯВАНЕ НА НУЖДИТЕ НА МЕСТНОТО НАСЕЛЕНИЕ С ДЪРВА ЗА ОГРЕВ**

Съгласно Проект на Горскостопанския план на ТП ДГС „Преслав“ общото предвидено годишно ползване на дървесина възлиза на 41 100 куб.м. стояща маса или 33 657 куб.м. лежаща маса с преобладание на дървата за огрев. Като цяло това е най-видимата и оценяваната част от дейността на ТП ДГС „Преслав“, а поради високата степен на зависимост на местното население от дърва за огрев (почти на 100 % извън по-големите населени места), тя и в бъдеще ще бъде ключова за определяне на отношението на местните хора, местните кметове и общинска администрация към ДГС.

Към момента съществуват някои индикации за съществуващи проблеми в тази област, като според местното население ДГС не осигурява с необходимите количества дърва за огрев или цената е прекалено висока. Това в голяма степен се споделя и от представителите на местната власт. Предвид възможностите на стопанството за годишно ползване на дървесина, ТП ДГС „Преслав“ осигурява максимални количества дърва за отопление. Ежегодно от стопанството се добиват по около 30 000 м3 (плътни) дърва за огрев, (с изключение на последната 2024 година), от които половината се предоставят на местни фирми и преработватели, а останалата част се предлага директно на местното население чрез закупуването им от временен склад и доставката им до адрес. Кметът на съответното населено място изготвя списък на правоимащите, на базата на който ДГС „Преслав” определя обекти за съответната година. Случва се, в дадено землище да няма предвидено ползване за конкретната година, което често предизвиква недоволство у част от местното население, макар и възможност за добив да е осигурена в съседно землище.

Задоволяването на местното население с дървесина и най-вече дърва за огрев и в бъдеще ще остане сфера от дейността на ДГС с висока степен на социално въздействие, като двата основни фактора влияещи върху чувствителността на хората по проблема са количествата и цената. Изключително ниския дял на частните и най-вече общински гори, които не са в състояние да задоволят нуждите, поставят ДГС под допълнителен натиск и очакванията са стопанството да изпълнява преди всичко социална и по-малко икономическа функция.

Проблем би възникнал и в случай на повишаване на цената на дървата за огрев и дървения материал (напр. в резултат на сертификацията). Не особено доброто социално-икономическо положение на населението в региона не би позволило на местните хора да заплащат по-висока цена. Допълнителна пречка би било битуващото сред тях мнение, че „*тези* *придобивки* *им се полагат, защото живеят в и около тази гора*”.

**2.5.4 ВЪЗПРОИЗВОДСТВО НА ГОРИТЕ**

За възпроизводство на горите на територията на ТП ДГС „Преслав“ се разчита почти изцяло на естественото възобновяване, с което са съобразени и прилаганите лесовъдски системи. Средногодишното залесяване по ГСП е 20 дка. На територията на стопанството няма действащи разсадници.

Предвид на ограничените площи за залесяване, ограничени са и свързаните лесокултурни дейности – попълване, отглеждане на култури и др.

От лесокултурните дейности основно е застъпена подпомагане на естественото възобновяване чрез изсичане на подлеса в зрели възобновени насаждения, преди провеждане на съответната възобновителна сеч. По този начин се толелират семенните фиданки и се създават условия за пълноценно развитие.

При анализа на тези сфера на дейност на ДГС не се констатират негативни въздействия, но следва да се има предвид, че залесяването винаги е било приемано като благородна мисия от обществото и като основно задължение за всяко горско стопанство. В този смисъл редуцирането на тази дейност е предпоставка за допълнително наслояване на мнението, че се „*сече масово, а не се залесява*“ (изразено и от някои от местните кметове с по-дългогодишен стаж и пазещи спомени от масовите залесителни практики в страната).

При всички случаи, ДГС трябва да предприеме целенасочени мерки за разясняване на ползите от естественото възобновяване и да даде гласност на макар и ограничените залесителни кампании.

**2.5.5 ДОСТЪП И ПОЛЗВАНЕ НА НЕДЪРВЕСНИ ГОРСКИ РЕСУРСИ**

## **Паша**

Планът за паша се съгласува със съответните общини Велики Преслав и Върбица. Реално нуждите на населението могат да се считат за задоволени. Тенденцията е към намаляване броя на отглежданите домашни животни, така че местното население не е силно зависимо от използването на ресурси за паша на животни.

## **Събиране на недървесни горски продукти**

Съгласно ГСП от 2022г. (очаква се заповед на ИАГ за утвърждаване) на ТП ДГС „Преслав“ са планирани и определени количества за добив на лечебни растения билки и др.

В района на ТП ДГС „Преслав” съществуват добри условия за събиране на гъби, билки и горски плодове. Предвид това, че ежегодните им количества са твърде променлива величина, настоящият план предвижда ориентировъчни количества. Средногодишно може да се очаква добив на около:

**БИЛКИ:** цвят от липа - 20 тона; лист бръшлян – 0,5 тона; цвят глог – 1,0 тон; цвят от бъз – 0,5 тона; жълт кантарион – 0,2 тона; коприва - 10 тона; глухарче – 0,1 тон; левурда – 1,5 тона; мащерка – 0,1 тон; маточина – 0,1 тон; риган – 0,1 тон; черен оман – 0,1 тон

**ГОРСКИ ПЛОДОВЕ:** малини, шипка, глог и др. - около 0,5 тона

**ДИВОРАСТЯЩИ ГЪБИ:** манатарка, сърнела, печурка, пачи крак и др. - около 0,5 тона

**Предвижда се и добив на трюфели по 0,3 т годишно**, по данни на изкупвателните пунктове за района на дейност на стопанството.

Осъществяването на ползванията недървесни горски ресурси е източник на допълнителни доходи за стопанството и е икономически оправдано, но трябва да става при достатъчен и ефективен контрол.

Издават се разрешителни както на частни лица, така и за стопански добив на лечебни растения, билки, гъби, и др. Характерно за региона е засиления интерес от пчелари за разполагане на пчелини в горските територии.

**2.5.6 ЛОВ И ОПАЗВАНЕ НА ДИВЕЧА**

Основните видове дивеч на територията на стопанството са: благороден елен, елен лопатар, муфлон, сърна, дива свиня, див заек, чакал, лисица, белка, черен пор, язовец, яребица, пъдпъдък, гривяк, гургулица, гугутка, фазан и др.

Ловът е традиционно занимание за района, като териториите са обособени в 10 ловни дружинки обединени в Сдружение „ЛРД Велики Преслав”, които обхващат земеделски и горски територии.

На територията на ТП ДГС „Преслав” има обособени два Държавни ловностопански райони: ДЛСР „Патлейна” и ДЛСР „Шуменско плато” - Преслав.

Предоставени ловностопански райони са: ПЛСР „Драгоево”; ПЛСР „Златар”; ПЛСР „Иваново”; ПЛСР „Имренчево”; ПЛСР „Кочово”; ПЛСР „Ловец”;ПЛСР „Методиево”; ПЛСР „Преслав I”; ПЛСР „Преслав II”; ПЛСР „Хан Крум”.

Ловностопанските дейности са насочени основно за поддържане на дивечовите ниви, водопоищата, ловните просеки, калищата, ремонта и поддръжката на ловностопанските съоръжения, хранилки, чакала за наблюдения и лов.

На територията ТП ДГС „Преслав“ са регистрирани общо 432 бр. ловци. Всички те са пряко за заинтересовани от стопанисването на горите в т.ч. прилагани лесовъдски системи и поддържане на подходяща структура на горите, поддържане на естествена хранителна база за дивеча, поддържане на зони за спокойствие на дивеча и др. Като цяло няма оплаквания от дейността и ръководството на ДГС и местните ловци оценяват взаимодействието си с ДГС в положителна насока. ДГС следва по-тясно да съгласува с представителите на ловните сдружения провеждането на горскостопанските дейности и по-конкретно на дърводобивни дейности в ловища, в които се подхранва, за да не възникват кофликти с ловните дружинки.

Очакванията на ловците са свързани и с подпомагане на дейността им чрез участие на служители на ДГС в таксации на дивеча, инвестиции в поддържане на дребно-мащабна инфраструктура и др. макар и възможностите на ДГС в това отношение да стават все по-ограничени предвид и действащата нормативна уредба.

**2.5.7 ОПАЗВАНЕ НА ГОРИТЕ**

Опазването на горските територии от страна на ТП ДГС „Преслав“ се осъществява 2 направления по силата на Закона за горите: предотвратяване и установяване на нарушения. Обект на тази дейност са опазването на териториите от незаконни ползвания и увреждания; спазването на правилата за сеч и другите ползвания от горите; следене за спазването на противопожарните правила и/или предприемане на действия за ограничаване и потушаване на разразили се пожари; следене за появата на болести, вредители и други повреди; опазване на защитените видове животни и растения и следене за спазването на режимите на защитените територии и защитените зони и др. Задължение на служителите на ТП ДГС „Преслав“ е при установяване на данни за извършване на престъпления, свързани с дейностите в горите незабавно да сигнализират органите на МВР и РДГ - Шумен и да съдействат за тяхното разкриване. Освен от служители на стопанството, контролът се осъществява и от РДГ – Шумен и ЦУ на СИДП ДП, чрез мобилни групи и проверки на временни горски пунктове.

По общо мнение, проблемът с бракониерството на територията не е сериозен и случаите са ограничени. Положително се оценяват и действията на ТП ДГС „Преслав“ в тази насока. Необходимо е да се отбележи обаче, че сред малка част от местното население битува и мнението, че са налице практики на т.нар. „*покровителствано от горските*“ бракониерство изразяващо се в най-общия случай с добиване на дървесина над позволените количества за даден обект със знанието на служителите на ДГС. В този смисъл очакванията са за по-стриктен контрол именно относно спазването на правилата за сеч.

Предвид динамично променящата се нормативна уредба, изниква необходимостта от обучения, свързани с познаването и прилагането на нормативната уредба, както и за развитието на специфични умения за компетентно съставяне на актове за установени административни нарушения от страна на служителите в стопанството.

**2.5.8 ПРЕВЕНЦИЯ И БОРБА С ГОРСКИТЕ ПОЖАРИ**

Превенцията и борбата с горските пожари е една от социално значимите дейности на ТП ДГС „Преслав“, тъй като за кратко време може да бъде унищожен значителен обществен ресурс, а в някои случаи да бъде засегната сигурността и имуществото на гражданите. Ролята на ТП ДГС „Преслав“ в тази насока се оценява изключително позитивно от обществото, макар и често усилията на служителите на горите за потушаването на даден пожар да остават на по-заден план. Налице е План за опазване на горите от пожари съгласуван от специална комисия назначена от Областната служба Пожарна безопасност и защита на населението и РДГ - Шумен. Поддържат се четири противопожарни депа, оборудвани съгласно нормативната уредба. Към всяко населено място има доброволни гасачески формирования. Осъществява се денонощно наблюдение на горските територии и има сформирана група за бързо реагиране.

На изключително добро ниво е взаимодействието с четирите общини в региона и с районната служба по пожарна безопасност и защита на населението.

**2.5.9 РАЗВИТИЕ НА СПЕЦИФИЧНИ ФОРМИ НА ТУРИЗЪМ, СВЪРЗАНИ С ГОРАТА И ДЕЙНОСТТА НА ДГС**

ТП ДГС „Преслав“ не е пряко ангажирано в развиването на туристически дейности. На територията на стопанството попадат голям брой туристически обекти (скални манастири, НИАР, екопътеки, разкопки, църкви и др.) в горските територии и в непосредствена близост (определени са в доклада с горите с висока консервационна стойност). Също така се провеждат различни традиционни чествания, спортни инициативи (състезания по ориентиране, колоездене) Като евентуален проблем пред развитието на туризма в района може да се посочи компрометиране на горски пътища при извършване на дърводобивни дейности.

Необходимо е ДГС са предприеме по активни мерки за популяризиране на докладите за ГВКС и да потърси информация от туристическите дружества за допълнителни предложения за обекти / територии, които да бъдат включени като такива с висока консервационна стойност.

**2.5.10 ПОДДЪРЖАНЕ НА РАЗНООБРАЗИЕТО НА ЕКОСИСТЕМИТЕ И ОПАЗВАНЕ НА БИОЛОГИЧНОТО РАЗНООБРАЗИЕ В ТЯХ**

На територията на ТП ДГС „Преслав“ са обявени следните защитени територии, съгласно Закона за защитените територии (ЗТ)

|  |  |  |  |  |
| --- | --- | --- | --- | --- |
| **Защитена територия** | **Площ /ха/** | **Местонахождение** | **Заповед за обявяване** | **Цел на обявяване** |
|
| Поддържан резерват „Дервиша” | 10,6 | Гр. Велики  Преслав | Обявен с Постановление №13427/23.Х.1948г.  на Министерство на земеделието и горите Прекатегоризиран в поддържан резерват със ЗАПОВЕД № РД-361/15.10.1999г.  **Резерватът се управлява от РИОСВ Шумен** | Естествено находище на конски кестен |
|
| Резерват „Патлейна” | 40,62 | Гр. Велики Преслав | Обявен с Постановление № 13428/23.Х.1948 г.  на Министерство на земеделието и горите, разширен със ЗАПОВЕД №977/26.ХII.1979г.  на Комитета за опазване на природната среда при Министерския съвет *(ДВ, бр.8 от 1980 г.)*  Прекатегоризиран в поддържан резерват със  ЗАПОВЕД №РД-360/15. 10.1999 г.  **Резерватът се управлява от РИОСВ Шумен** | Опазване и поддържане на дивия рошков и на застрашените флористични видове |
|
|
| Защитена местност  “Див рожков” | 72,7 | Гр.Велики Преслав | № РД 521/ 12.07.2007 г. ДВ,бр.72/2007г.  ЗАПОВЕД № 578 от 17.06.1986 г.  на Буферна зона на Резерват Патлейна | Опазване, поддържане и съхраняване на естественото находище на растистителния вид  **Урумово лале** |
|
| Защитена местност "Конски кестен" | 57,4 | Гр.Велики Преслав | № РД-512/12.07.2007г. ДВ, бр.72/2007г.  ЗАПОВЕД №578 от 17,06,1986г.  на Буферна зона на Резерват Конски кестен | Опазване и поддържане на уникално находище на конски кестен |
|
| Природен парк “Шуменско плато” | Обща площ на парка е 3929,9  в ДГС Преслав попадат 812,6 | с.Кочово, с.Осмар, с.Троица | № РД-563/08.05.2003 г. ЗАПОВЕД №79  от 05.02.1980 г. на ДВ бр.21/1980 от 2011 г.  Паркът има приет от МС и действащ План за управление | Поддържане на разнообразието на екосистемите и опазване на биологичното разнообразие в тях; Предоставяне на възможности за развитие на научни, образователни и рекреационни дейности; Устойчиво ползване на възобновимите природни ресурси при запазване на традиционни форми на поминък, както и осигуряване на условия за развитие на туризъм. |
|
|

Съгласно последните действия по изграждането на Национална екологична мрежа „Натура 2000” на територията на страната, към ВКС1.1.т.4 идентифицираните защитени зони по смисъла на Закона за биологичното разнообразие са:

|  |  |
| --- | --- |
| **Директива**  **по ЗБР-79/409/ЕЕС за опазване**  **на дивите птици** | **Директива по ЗБР-79/409/ЕЕС**  **за запазване на природните местообитания и на дивата флора и фауна - хабитати** |
| BG0002029 ЗЗ ”Котленска планина” | BG0000421 ЗЗ ”Преславска планина” |
|  | BG0000501 ЗЗ „ Голяма Камчия” |
|  | BG0000382 ЗЗ „Шуменско плато” |
|  | BG0000178 ЗЗ „Тича” |
|  | BG0000393 ЗЗ „Екокоридор Камчия-Емине” |

Данни за защитените територии и биологичното разнообразие в стопанството могат да бъдат открити в Доклада за горите с висока консервационна стойност на територията на ТП ДГС „Преслав“.

При проведените интервюта със заинтересованите страни не бяха изтъкнати значими негативни социални ефекти в следствие дейността на ДГС върху биологичното разнообразие.

**2.5.11 ОПАЗВАНЕ НА ВОДИТЕ**

Водоохранните функции на горите са добре известни сред обществото и ясно се осъзнава, че от адекватното управление / ползване на горите в голяма степен зависи количеството и качеството както на водите за битови нужди така и на тези за напояване.

На този етап не могат да бъдат идентифицирани негативни социални въздействия от дейността на ДГС в тази насока.

**2.5.12 ОСИГУРЯВАНЕ НА ПОМИНЪК**

Като структуро-определящ отрасъл за общините Велики Преслав и Върбица, горският сектор създава възможности за заетост и е източник на доходи за не малка част от населението. Налице са различни социални измерения на въпросите, свързани със заетостта, осигурявана директно от ДГС от една страна и от фирмите подизпълнители от друга, поради което тези измерения са разгледани диференцирано.

## ***ТП ДГС „Преслав“ като работодател***

Към 01.05.2025 г. ТП ДГС „Преслав“ осигурява директна заетост на близо 34 човека в т.ч. на ръководни длъжности – 6, специалисти – 5, административен персонал – 6, горски и ловни стражари – 12, дивечовъди – 1, машинни оператори и монтажници – 3, квалифицирани работници в ГС (секачи) – 2. Имиджът на стопанството като работодател е изцяло позитивен, обусловено до голяма степен от осигуряването на заплати над средните за района, редовното заплащане, изплащането на социални и здравни осигуровки при това върху цялата заплата, гарантирани привилегии като отпуск и болнични, осигуряването на работно облекло, дърва за горене (макар и служителите да считат процедурата за отпускането им като сложна) и др. Служителите на стопанството до голяма степен се чувстват „осигурени от държавата”.

Задълженията и отговорностите на служителите са регламентирани в подробно разписани Длъжностни характеристики, осигурени са начални и допълнителни обучения по отношение изпълнението на конкретните им задължения, свързани с правилно провеждане на дейностите, съгласно ЗГ и Горскостопанския план. Горските стражари преминават допълнителен курс за правоспособност за носене на оръжие. Освен началния, се извършва и периодичен инструктаж по безопасност на труда.

Води се строга отчетна документация за всички случаи на трудови злополуки и смърт, с регламентирани компенсации за всеки от тях. През последните години в ТП ДГС „Преслав“ няма регистрирани трудови злополуки. Има сключен договор със служба по трудова медицина с оглед осигуряване на необходимите условия за здраве и безопасност на труд и е налице изготвена Оценка на риска за различните позиции.

При проведените интервюта не бе докладвано за случаи на дискриминация и сексуален тормоз.

## ***Горски работници наети от фирмите изпълнители***

Основен проблем пред фирмите, ангажирани в горскостопанските дейности и най-вече дърводобива, е липсата на работна ръка. Очакванията на фирмите за разрешаване проблема е насочен преди всичко към вземането на необходимите мерки на държавно ниво и по-малко към самото ДГС. Причините за липсата на работна ръка могат да се търсят в различни направления, но при всички случаи настоящата ситуация е резултат от комбинираното им действие:

* работата като цяло е тежка и все по-малко са онези, които са готови да жертват личния си комфорт;
* работата е недобре платена, резултат от ниските разценки;
* външни причини като липсата на горски пътища, остарялото оборудване, лоши метеорологични условия често водят да ниска производителност респ. заплащане;
* обектите за работа стават все по-трудни и отдалечени;
* обезлюдяване на много от селата от района и ограничен брой на лицата в трудоспособна възраст.

Липсата на работна ръка създава и особени конкурентни взаимоотношения между самите фирми. Често те са принудени да постъпват нелоялно една спрямо друга „изкушавайки” ограничения контингент от работници с по-добри ставки или по-лесни обекти, което води до мигрирането на едни и същи работници от една фирма в друга, често без да са изпълнили задълженията си към предходната фирма.

Друг съществен проблем е квалификацията на работната ръка. Работи се с почти неграмотен контингент, което според собствениците на фирмите води и до неграмотно ползване на гората. Настоящата система за отдаване на обектите от страна на ДГС не дава дългосрочна сигурност за фирмите изпълнители и те не са склонни да инвестират в своето развитие и най-малко в подобряване на квалификацията на работниците.

Голяма част от наетите работят без договори респ. изплащане на социалните осигуровки, трябва сами да си осигуряват оръдията на труда като бензиномоторни триони, гориво за тях, животинска сила за извоз и др. Причината е не само в самите фирми, но и в самите работници, като са налице и абсурдни ситуации, при които работници (главно от ромски произход) отказват сключването на трудови договори, тъй като това автоматически ще ги лиши от социалните плащания за безработица.

Част от фирмите не са склонни да инвестират в лични предпазни средства, а тези, които предоставят такива срещат трудности с това да накарат работниците да ги използват. При тази ситуация странно изглежда твърдението на фирмите, че трудови злополуки в горите няма.

В положителен аспект се отбелязват зачестилите проверки на Инспекцията по труда, като на някои от предприемачите вече са били наложени актове за неспазване на трудовото законодателство.

С известна тревога се приема стартиралия процес по привеждане управлението на горите в съответствие с принципите и критериите на Националния стандарт за отговорно управление на горите, тъй като това, според фирмите, ще доведе до допълнителни изисквания към тях и необходимост от инвестиции, които те, на този етап, няма как да направят (напр. в лични предпазни средства) и това допълнително ще усложни проблема с работната ръка.

**2.5.13 ВЪЗЛАГАНЕ НА ДЕЙНОСТИ В ГОРИТЕ. ВЗАИМОДЕЙСТВИЕ С ДЪРВОДОБИВНИТЕ ФИРМИ.**

Възлагането на дейностите в горските територии става по силата на специална Наредба, която най-общо следва принципите на свободната конкуренция. По силата на Закона за горите, ДГС може да предостави до една трета от годишното си ползване на дървесина за добив или за преработване на местни фирми, което се оценява положително от последните.

Дърводобивните фирми, работещи в района на ТП ДГС „Преслав“ като цяло гледат позитивно на работата на стопанството и основната част от негодуванията им са свързани с изисквания произтичащи от националната нормативна уредба, която ДГС трябва да прилага. Болшинството от фирмите са малки, с по около 20 и по-малко работника и, поставени в условията на свободна конкуренция, се чувстват уязвими. По всеобщо мнение в сектора се работи „*ден за ден*“, като системата на възлагане не им дава необходимата сигурност в по-далечен хоризонт. Това силно ограничава възможностите за инвестиции в нова техника, технологии и квалификация на работната ръка. Работи се с морално остаряла техника и неграмотен контингент, което предопределя ниската производителност на труда и ниското качество на изпълнение на дейностите, като последното често води до конфликти със служителите на ДГС.

В изпълнение на дадени указания от министерството на земеделието, храните и горите, при лоши метеорологични условия, ДГС временно спира транспортирането на дървесина, за да не се уврежда горско-пътната мрежа. Често пъти фирмите протестират срещу тези действия, като най-обикновено оплакванията са, че ДГС възпрепятства работата им, която е свързана с определени срокове за доставка. В тази връзка, за постигане на консенсус между страните, е необходимо да се търсят адекватни решения, удовлетворяващи и двете страни – при наличие на необходимост от транспортиране на дървесина при лоши условия, фирмата-ползвател да се ангажира с възстановяване на пътната мрежа.

Фирмите изразяват недоволство и по отношение на често променящата се нормативна уредба и то в техен ущърб. Така например се оценяват въведените нови изисквания за наличие на GPS система в транспортните средства, позволяваща тяхното следене в реално време, като мярка за ограничаване на незаконния дърводобив. Недоволството е свързано преди всичко с необходимостта от допълнителни инвестиции и увеличаване на произтичащата административна тежест.

Не е за пренебрегване алтернативата, че в резултат на трудностите с фирмите, ДГС съвсем скоро може да се окаже в състояние да не може да изпълнява Горскостопанския си план в частта свързана с ползването. Обсъждани са идеи за създаване на собствени бригади, на което местните фирми не гледат с лошо око, но очакванията са самото ДГС да се изправи пред същите проблеми и най-вече с липсата на квалифицирана работна ръка.

По време на дискусиите бе поставен въпроса за сертификацията на горите по системата на Националния стандарт за отговорно управление на горите . Като цяло предприемачите все още не разбират ползите, а само негативите от процеса. Опасенията са свързани преди всичко с допълнително завишаване на изискванията към тях и необходимост от допълнителни инвестиции (напр. за лични предпазни средства), което ще ги постави в още по-трудно положение. В този смисъл, ДГС следва да предприеме по-целенасочени стъпки към разясняване на изискванията за сертифициране и дискутиране на потенциалните проблеми.

**2.6 ПРИНОС НА ДГС КЪМ МЕСТНОТО СОЦИАЛНО И ИКОНОМИЧЕСКО РАЗВИТИЕ**

Участието в местни инициативи и осигуряването на подкрепа за местната общност под различни форми е важен инструмент за поддържане на комуникацията и повишаване на доверието между ТП ДГС „Преслав“ и местната общност. Като част от корпоративната социална отговорност на стопанството са предоставяни дърва за огрев, коледни елхи, фиданки за залесяване, спонсорирани са различни събития. За съжаление с годините активността на ДГС в тази насока намалява и към момента е ограничена. Съществен проблем произтича от изискването на законодателството изразходването на средства от страна на стопанството, да става чрез открити процедури и така, дори да има желание у ръководството, възможността за финансиране на подобни инициативи е лимитирана.

Все пак, в изключително позитивна светлина могат да бъдат изтъкнати най-скорошните действия на ДГС в тази насока, а именно – ежегодно извършване на дарения на манастири, църковни и мюфтийски настоятелства, безвъзмездно предоставяне всяка коледа на живи елички в детски градини, училища, читалища в община Велики Преслав, въпреки затрудненото финансово състояние на стопанството. Други примери са участие в инициативата „Горска класна стая“ организирана с ученици от училищата, и целогодишно почистване около чешми и замърсени пътни участъци в ГТ.

**2.7 КОМУНИКАЦИЯ МЕЖДУ ДГС И ЗАИНТЕРЕСОВАНИТЕ СТРАНИ. ДОСТЪП ДО ИНФОРМАЦИЯ.**

По всеобщо мнение комуникацията между заинтересованите страни и ТП ДГС „Преслав“ е на добро ниво. Особено положителни в своите оценки в това отношение са представителите на институциите и местните кметове. В РДГ, като контролна институция, не са постъпвали оплаквания от местните хора заради отношението на служителите на стопанството.

При все това, част от интервюираните считат, че горските стопанства като цяло, в т.ч ТП ДГС „Преслав“, не са достатъчно активни и не търсят взаимодействие и комуникация със заинтересованите страни освен по темите установени от закона. Така например важни въпроси като опасност и превенция на пожари, опазване на дивеча и биоразнообразието, поведение в горите и др. остават недобре застъпени в стратегията на ДГС.

Липсва цялостна информационна и медийна политика в тази насока. Допълнителни усилия могат да бъдат отделени и във връзките с НПО сектора, сътрудничеството с който може да повиши имиджа на стопанството, а да доведе и до изпълнение на полезни съвместни проекти. Провеждането на разяснителни кампании, раздаването на агитационни материали по кметствата и други действия съвместно с ЦУ и РДГ в тази насока, ще способстват за приобщаване на местните общности към каузата по предотвратяване на опасност и превенция срещу пожари, опазване на дивеча и биоразнообразието в горските територии като цяло.

Не са констатирани и съществени проблеми с достъпа до информация. Горскостопанският план, като основен документ за стопанството е публичен и няма случаи на отказ от страна на ДГС по постъпили искания по Закона за обществен достъп до информация. В своите отговори, служителите се стремят чисто научната информация да се представя в по-достъпен език. Що се касае до технически данни от плана, предоставянето им става чрез заплащане на административна такса, която не се счита за пречка.

**2.8 МЕХАНИЗМИ ЗА ПРЕОДОЛЯВАНЕ НА НЕБЛАГОПРИЯТНИТЕ ЕФЕКТИ**

За преодоляване на идентифицираните и потенциалните негативни социални въздействия от дейността на ТП ДГС „Преслав“ се предвижда прилагането на следните механизми:

## **Механизъм за провеждане на текущи консултации със засегнатите/ заинтересованите страни**

Провеждането на редовни консултации със засегнатите/заинтересованите страни е от ключово значение за преодоляване на негативните социални въздействия от дейността на ТП ДГС „Преслав“. В таблицата по-долу са представени начините и сроковете за въвличане на идентифицираните заинтересованите в зависимост от конкретната дейност, за която е определено наличието или потенциалното възникване на негативни социални въздействия в следствие изпълнението й.

|  |  |  |  |
| --- | --- | --- | --- |
| **Заинтересована / засегната страна** | **Дейност на ДГС със социално въздействие** | **Начини и средства за въвличане на заинтересованите**  **страни и намаляване**  **на негативните социални въздействия** | **Периодичност и срокове** |
| **Служители на ДГС „Преслав”** | Изпълнение на планираните мероприятия | Подобряване на уменията на служителите за изпълнение на горскостопанския план и годишните оперативни планове | Ежегодно |
|  | Осигуряване на здравословни и безопасни условия на  труд за персонала на  ДГС | Провеждане на начален, периодичен и текущ инструктаж. | Начален инструктаж – при всеки случай на новопостъпил служител; Периодичен инструктаж;  Текущ инструктаж – преди започване на рискови дейности |
|  |  | Предоставяне на лични предпазни средства и специално работно облекло и осигуряване използването им | Ежегоден преглед на наличните лични предпазни средства и специално работно облекло за всеки работник  Ежедневен контрол за използването им |
|  |  | Изготвяне/ актуализация на оценка на риска за всички работни позиции | Съгласно изискванията на трудовото законодателство (НАРЕДБА № 5 от 11.05.1999 г. за реда, начина и периодичността на извършване на оценка на риска) |

|  |  |  |  |
| --- | --- | --- | --- |
| **Кметове на общините/ населените места местно население** | Предоставяни услуги | Изпращане на информация за услугите, които се предлагат на местното население (извадки от Горскостопанския план; маркиране на дървета за сеч; продажба на дървесина; издаване на разрешителни; туристически услуги и  др.) | Ежегодно |
|  | Дърводобив | Предоставяне на информацията за местностите и подотделите, в които е планирано ползване през годината и поставянето и на публично място | Ежегодно след окомплектоване на лесосечния фонд и преди започване на теренната работа |
|  | Осигуряване на дърва за огрев | Комуникация с местните  кметове за необходимите  количества  Предоставяне на информация за възможностите за ползване на дърва за огрев от местното население по населени места  Разясняване на правилата за ползване | Ежегодно преди началото на отоплителния сезон |
|  | Паша | Съгласуване на забранените за паша места с общините и кметовете на населените места. | Ежегодно |
|  | Използване на химикали и биологични агенти | Изпращане на информация | 2 седмици преди използване |
|  | Управление на Гори с висока консервационна стойност | Предоставяне на възможност за принос по идентифицирането на нови ГВКС и формулиране на мерки за опазването им чрез обявление на уеб страницата / изпращане на писма | Текущо |

|  |  |  |  |  |
| --- | --- | --- | --- | --- |
|  |  | Достъп до горските ресурси | Уведомяване в случай на въвеждане на ограничения или забрани за достъп до определена горска  територия от страна на  РДГ | 2 седмици преди въвеждане на ограничението/ забраната |
|  |  | Използване на общинска инфраструктура (в т.ч. от  подизпълнителите) | Писмено регламентиране на предвиденото използване (напр. чрез подписване на споразумения), като се гарантират необходимите компенсации в случай на нанесени щети | Ежегодно |
|  |  | Наемане на служители/ работници | Уведомяване на местните бюра по труда за свободните работни места и изискванията за образование и квалификация  Уведомяване на местните кметове | 14 дни преди изтичане срока за кандидатстване |
|  |  | Дискутиране на възможности за принос на ДГС към местното социално и икономическо развитие | Провеждане на срещи с местните кметове и местни лидери  (желателно е участието  на представители на  СИДП) | Ежегодно |
| **Собственици на съседни имоти** |  | Използване на съседни имоти (пр. за разполагане на временни складове); преминаване през съседни имоти | Писмено регламентиране на предвиденото използване (напр. чрез подписване на споразумения), като се гарантират необходимите компенсации в случай на нанесени щети | Две седмици преди осъществяването на планираната горскостопанска дейност |
|  |  | Използване на химикали и биологични агенти | Изпращане на информация | 2 седмици преди използване |

|  |  |  |  |
| --- | --- | --- | --- |
| **Подизпълнители на горскостопанските дейности** | Осигуряване на здравословни и безопасни условия на труд за работниците при всички видове теренни дейности | Изискване от фирмите на:  доказателства за налични лични предпазни средства и специално работно облекло, съответстващо на изискванията за защитно облекло за съответните работни позиции и на броя на работниците, които ще работят по съответния договор | Като част от всяка тръжна процедура |
|  |  | Провеждане на начален и текущ инструктаж.  Изискване на доказателства за проведен начален/ текущ инструктаж от страна на фирмата подизпълнител | Начален инструктаж – преди началото на всяка дейност в конкретен обект |
|  | Възлагане на дейностите | Провеждане на среща с представители на местните фирми за представяне на годишния план на ДГС и обектите за дърводобив | Ежегодно |
|  |  | Своевременно разплащане с подизпълнителите/ освобождаване на внесените гаранции | Съгласно условията на подписаните договори |
|  |  | Организиране на срещи за разясняване на промени в нормативната уредба | В случай на промени в нормативната уредба |
|  |  | Иницииране на дискусии на ниво СИДП  за повишава на разценките за горскостопанските дейности | Ежегодно |
|  | Използване на химикали и биологични агенти | Изпращане на информация | 2 седмици преди използване |

|  |  |  |  |  |
| --- | --- | --- | --- | --- |
| **Ловни дружинки Ловнорибарски дружества** | **и** | Дърводобив | Съгласуване на горскостопанските дейности по време, място и начин на провеждане с лова и опазването на дивеча | Преди началото на ловния сезон общо за обектите  Ежеседмично преди ловните излети за всеки конкретен обект |
|  |  | Използване на химикали и биологични агенти | Изпращане на информация | 2 седмици преди използване |
|  |  | Управление на Гори с висока консервационна стойност | Предоставяне на възможност за принос по идентифицирането на нови ГВКС и формулиране на мерки за опазването им чрез обявление на уеб страницата/ изпращане  на писма | Текущо |
| **Туристически**  **дружества,**  **предприемачи в**  **сферата на туризма** | | Управление на Гори с висока консервационна стойност | Предоставяне на възможност за принос по идентифицирането на нови ГВКС и формулиране на мерки за опазването им чрез обявление на уеб страницата/ изпращане  на писма | Текущо |
|  | | Дърводобив в близост до туристически обекти | Прилагане на изискванията за стопанисване на ГВКС 6 | Текущо |
| **ВиК** | | Дърводобив | Съгласуване на предвидени обекти за дърводобив попадащи в санитарно охранителните зони, в близост до източници на питейна вода и/или в близост до водопреносна инфраструктура | Ежегодно |
| **Екологични неправителствени организации** | | Управление на Гори с висока консервационна стойност | Предоставяне на възможност за принос по идентифицирането на нови ГВКС и формулиране на мерки за опазването им чрез обявление на уеб страницата/ изпращане  на писма | Текущо |

|  |  |  |  |
| --- | --- | --- | --- |
|  | Опазване на биологичното разнообразие | Ангажиране на НПО в подобряване уменията на персонала на ДГС за разпознаване и опазване за защитени видове | Ежегодно |
|  |  | Търсене на партньорства за изпълнение на проекти | Текущо |

***Заб.***: В таблицата на са включени взаимодействията на ДГС с различните държавни институции, тъй като те са строго регламентирани в различните закони и социалното въздействие резултат от тези взаимодействия е по-скоро индиректно. Не са включени задълженията на ДГС, произтичащи от законодателството. Посочените срокове са минимално допустимите.

## **Механизъм за разрешаване на спорове**

Спор е всеки израз на неудовлетворение от страна на човек или организация, представен като оплакване към горското стопанство по отношение на дейността му и/или съблюдаването на правилата на Националния стандарт за отговорно управление на горите, и по което се очаква отговор. ТП ДГС „Преслав“ има разработена и въведена съвкупност от стъпки (процедура) за получаване, регистриране, обработка, проучване и отговор на оплаквания и сигнали, както и за осигуряване на справедливи компенсации в случаите на щети върху собственост и/или човек по отношение на:

* собствеността на горите и земите, правото на ползване или предоставянето на концесии;
* нанесени щети върху собственост на горските работници, случаите на професионални заболявания и трудови злополуки при работа за горското стопанство;
* въздействието на горскостопанските дейности върху местните общности или околната среда.

## **Осигуряване на публичност на ключови документи**

Във връзка със горската сертификация, ТП ДГС „Преслав“ следва да предприеме стъпки по осигуряването на публичност чрез своята уеб страница на:

* процедурите за разрешаване на спорове със засегнати и заинтересовани страни, за подаване на оплаквания и сигнали;
* ангажиментите за недопускане на корупция в т.ч. задължението да не се предлагат или приемат каквито и да било парични или друг тип подкупи;
* писмените документи, отразяващи дългосрочната ангажираност на ловното стопанство към принципите и критериите на Националния стандарт за отговорно управление на горите и свързаните политики и стандарти;
* начините, по които местните общности могат да участват в процеса по планиране на горскостопанските дейности и обекти;
* изготвената Оценка за социалното въздействие от дейността;
* изготвеният Доклад за горите с висока консервационна стойност (с изключение на конфиденциална информация);
* резюме на целите на управление;
* резюме от горскостопанския план (в т. ч. обзорна/тематични карта на горското стопанство) – предоставя се за безплатно за ползване с изключение на конфиденциалната информация;
* резюме на резултатите от провеждания мониторинг (с изключение на конфиденциалната информация).

## **Подобряване на информираността на заинтересованите страни относно горската сертификация**

По време на срещите стана ясно, че информираността на всички заинтересовани страни във връзка със сертификация на горите е ниска и има множество конкретни въпроси, свързани с нея особено от страна на дърводобивните фирми.

Това налага своевременно да стартира информационна кампания в региона, чиято основна цел на следва да бъде разясняване на процеса на сертификация – цели и задачи, процедури, продължителност и др. както и на конкретните изисквания на Националния стандарт за отговорно управление на горите имащи отношение към съответната заинтересована страна. Основен акцент в кампанията трябва да се постави на конкретни, лесно разбираеми и оценими ползи за местното население и всички заинтересовани страни.

# **3. АКТУАЛИЗАЦИЯ НА СОЦИАЛНАТА ОЦЕНКА**

**3.1. АКТУАЛИЗИРАНЕ НА СПИСЪКА НА ЗАИНТЕРЕСОВАНИТЕ / ЗАСЕГНАТИТЕ СТРАНИ**

Списъкът на заинтересованите/засегнатите страни от дейността на ТП ДГС „Преслав“ се актуализира **текущо**. При идентифициране на нови заинтересовани се определят сферите на социално въздействие, негативните ефекти от конкретни дейности на стопанството и се предписват мерки за неутрализирането/смекчаването им.

**3.2. АКТУАЛИЗАЦИЯ НА СОЦИАЛНАТА ОЦЕНКА**

Оценката за социалното въздействие от дейността на ТП ДГС „Преслав“ се актуализира **на всеки 5 години, при окончателно приемане на ГСП**, както и в случаи на съществена промяна в социално-икономическата обстановка в страната/ района.

*Изготвил:*

*инж…………….П………………*

*Зам. директор на ТП ДГС „Преслав“*